Galerías da Coruña - Wikipedia

# Galerías da Coruña

### Na Galipedia, a wikipedia en galego.

Galerías na Dársena da Coruña

As galerías da Coruña son balcóns fechados con carpintería de madeira pintada de branco e cunha grande superficie de vidro que funcionan como miradoiros e que son características das vivendas da Dársena.

As galerías son, na verdade, as fachadas posteriores das casas. Datan do século XIX e teñen a súa orixe na aparición do mercado de vidro plano e cortado, fabricado inicialmente na Granxa de San Ildefonso (Segovia). Chegaron primeiro a Ferrol para acristalar as popas dos galeóns a mediados do século XVIII e aproveitáronse para fechar as vivendas de Ferrol, Pontedeume, Betanzos e Coruña. O propósito era o de permitir que entrase a luz o sol no interior das vivendas evitando a choiva. Tamén existen balcóns de ferro de forxa e de fundición.

Na Coruña apareceron no bairro da Pescadería e estaban condicionadss pola actividade pesqueira, xa que os soportais, que miraban para o mar, eran, de feito, a parte posterior das vivendas e todas teñen a súa entrada pola rúa Rego de Auga ou pola praza de María Pita. Os soportais utilizábanse para gardar os botes e realizar diversas faenas relacionadas coas redes, a salgadura e a venda do peixe (o mar chegaba a elas). A rúa Rego de Auga foi remodelada en 1869, e a solución das galerías foi adoptada unanimemente co tempo, de maneira que se poden atopar tendencias historicistas, racionalistas, vangardistas, neoclásicas e, fundamentalmente, modernistas.

Curiosamente, en 1875 o arquitecto municipal elaborou un informe negativo no que acusaba de ridículo o exceso de cristal e afirmaba que as fachadas perdían beleza e sorprendían desagradabelmente aos visitantes.

Traído desde "http://gl.wikipedia.org../../../g/a/l/Galer%C3%ADas_da_Coru%C3%B1a_c734.html"

Categoría: A Coruña

##### Views

- Artigo
- Discusión
- Revisión actual

##### Procura